
Ομιλία-συζήτηση με θέμα: Υπατία η Αλεξανδρινή 

με τη Χαρά Γιαννοπούλου στον πολυχώρο της Κοινο_Τοπίας
Μια ενδιαφέρουσα εκδήλωση οργανώνει η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr τη Δευτέρα 3 Φεβρουαρίου στις 8.30μμ στον πολυχώρο της Μαιζώνος 139, 4ος όροφος, έναντι Δημαρχιακού Μεγάρου. Θα μιλήσει ο πολεοδόμος Χαρά Γιαννοπούλου με θέμα: Υπατία η Αλεξανδρινή. Θα ακολουθήσει συζήτηση την οποία θα συντονίσει το στέλεχος της Κοινο_Τοπίας Δημήτρης Μπάλλας. 
Η ομιλία – συζήτηση είναι σε συνέχεια της προβολής από το ‘‘Ημερολόγιο ταινιών’’ της Κοινο_Τοπίας της ταινίας του Ισπανοχιλιανού σκηνοθέτη Αλεχάντρο Αμεναμπάρ (Alejandro Amenábar) ‘‘AGORA’’ (2009) που έγινε πριν μερικούς μήνες και αναφερόταν στην Υπατία. Η είσοδος είναι ελεύθερη για το κοινό.
Η Υπατία είναι μια μεγάλη μορφή στην επιστημονική ιστορία της Ελλάδας. Ο τραγικός της θάνατος κατετάραξε πράγματι την ιστορία και μέχρι σήμερα επεσκίασε ο,τιδήποτε άλλο είχε σχέση με τη ζωή της.

Οι πραγματικές όμως διαστάσεις της προσωπικότητάς της επεκτείνονται και σε άλλα πεδία. Η Υπατία ανήκει στην, άγνωστη στους πολλούς συμβολή της γυναίκας στην αρχαία Ελλάδα, στις επιστήμες και κυρίως στους δυσκολότερους τομείς της, τη φιλοσοφία και τα μαθηματικά. Και εξακολουθεί μια παράδοση που ξεκινάει από πολύ παλιά από τον 6ο αιώνα π.Χ. και ίσως και παλιότερα. Αυτή είναι η πρώτη διάσταση του θέματος.

Η δεύτερη διάσταση του θέματος είναι η συμβολή της στην επιστήμη των μαθηματικών αλλά και στη διδασκαλία τους. Η Υπατία δεν ήταν μόνον μελετήτρια -ερευνήτρια αλλά κυρίως έδρασε και στο χώρο της διδαχής με ξεχωριστή επιτυχία.

Τέλος ο θάνατός της μέσα σε μια ταραγμένη εποχή, την οποία επίσης πολύ λίγο γνωρίζουμε, μια και μετά την κλασσική Ελλάδα και λίγο την Ελληνιστική περίοδο το μυαλό μας πάει αμέσως στο Βυζάντιο και αγνοούμε την ενδιάμεση εποχή, η οποία είναι ο κόμβος των μελλοντικών εξελίξεων.
Σύμφωνα με τις υπάρχουσες ιστορικές καταγραφές η Υπατία έζησε το 370-415 μ.Χ. περίοδο κατά την οποία ήσαν Βυζαντινοί Αυτοκράτορες οι Θεοδόσιος ο Ι και ΙΙ και ο Αρκάδιος. Προς τιμήν της ο αστεροειδής 238 Υπατία, που ανακαλύφθηκε το 1884, πήρε το όνομά του από την ιστορική αυτή μορφή.

